**Ministarstvo za koheziju i regionalni razvoj,** Kotnikova 5, SI – 1000 Ljubljana, Slovenija, **u svojstvu upravljačkog tijela** **Interreg Programa Slovenija – Hrvatska 2021. – 2027.** (dalje u tekstu: **IP SI-HR**),kojeg zastupa **ime, voditelj upravljačkog tijela,**

i

**Naziv organizacije** koju zastupa ovlašteni predstavnik, **ime, funkcija, u svojstvu vodećeg partnera** i koja predstavlja partnere (u skladu s ugovorom o partnerstvu za standardni projekt u okviru prioriteta 1 i 3 (specifični cilj 6.2)(dalje u tekstu: **ugovor o partnerstvu**)) odgovarajućeg projekta

ovime sklapaju sljedeći

**UGOVOR O SUFINANCIRANJU IZ SREDSTAVA EFRR-a ZA STANDARDNI PROJEKT U OKVIRU PRIORITETA 1 I 3 (SPECIFIČNI CILJ 6.2) br. .....**

Predmet ovog Ugovora o sufinanciranju iz sredstava EFRR-a za standardni projekt u okviru prioriteta 1 i 3 (specifični cilj 6.2) (dalje u tekstu: **Ugovor**) zakonski je obvezujući sporazum o provedbi projekta i upravljanju projektom

|  |  |
| --- | --- |
| **Naziv projekta:** |  |
| Akronim projekta: |  |
| Broj projekta: |  |
| Organizacija  vodećeg partnera: |  |
| Prioritet: |  |
| Specifični cilj: |  |
| Datum početka: |  |
| Datum završetka: |  |

**Članak 1.  
Pravni okvir**

1. Ovaj se Ugovor sklapa na temelju:
2. Uredbe (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, te o stavljanju izvan snage Uredbe (EU, Euratom) br. 966/2012 zajedno s delegiranim ili provedbenim aktima sa svim izmjenama;
3. Uredbe (EU, Euratom) 2020/2092 Europskog parlamenta i Vijeća od 16. prosinca 2020. o općem režimu uvjetovanosti za zaštitu proračuna Unije, zajedno sa svim izmjenama;
4. Propisa o europskim strukturnim i investicijskim fondovima, delegiranih i provedbenih akata za razdoblje 2021. – 2027., posebice:

* Uredbe (EU) 2021/1060 Europskog parlamenta i Vijeća od 24. lipnja 2021. o utvrđivanju zajedničkih odredaba o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo, ribarstvo i akvakulturu te financijskih pravila za njih i za Fond za azil, migracije i integraciju, Fond za unutarnju sigurnost i Instrument za financijsku potporu u području upravljanja granicama i vizne politike (Uredba o zajedničkim odredbama – dalje u tekstu: **CPR uredba**) sa svim izmjenama;
* Uredbe (EU) 2021/1059 Europskog parlamenta i Vijeća od 24. lipnja 2021. o posebnim odredbama za cilj „Europska teritorijalna suradnja (Interreg)” koji se podupire iz Europskog fonda za regionalni razvoj i iz instrumenata za financiranje vanjskog djelovanja (dalje u tekstu: **Interreg uredba**) sa svim izmjenama;
* Uredbe (EU) 2021/1058 Europskog parlamenta i Vijeća od 24. lipnja 2021. o Europskom fondu za regionalni razvoj i Kohezijskom fondu (dalje u tekstu: **EFRR uredba**) sa svim izmjenama;

1. Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka – dalje u tekstu: **GDPR**) sa svim izmjenama;
2. Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore, Uredbe (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora sa svim izmjenama; delegiranih i provedbenih akata, kao i svih primjenjivih odluka u području državne potpore;
3. Pravila Zajednice i nacionalnih pravila javne nabave i ulaska na tržišta, zaštite okoliša, jednakih mogućnosti za muškarce i žene, pravila državnih potpora / de minimis potpora te pravila sprečavanja prijevare;
4. Odluke Komisije br. C (2019) 3452 od 14. svibnja 2019. kojom se utvrđuju smjernice za određivanje financijskih korekcija troška koji financira Unija za neusklađenost zbog neusklađenosti s primjenjivim pravilima javne nabave, sa svim izmjenama;
5. Uredba (EU, Euratom) 2020/2223 Europskog parlamenta i Vijeća od 23. prosinca 2020. o izmjeni Uredbe (EU, Euratom) br. 883/2013 u pogledu suradnje s Uredom europskog javnog tužitelja i djelotvornosti istraga koje provodi Europski ured za borbu protiv prijevara, sa svim izmjenama;
6. nacionalnih pravila i pravila EU-a primjenjivih na vodećeg partnera i njegove projektne partnere te njihove aktivnosti;
7. Interreg programa Slovenija – Hrvatska 2021. – 2027., sa svim izmjenama;
8. Strateške procjene utjecaja na okoliš (SEA) Interreg programa Slovenija – Hrvatska 2021. – 2027.;
9. Otvorenog poziva za dostavu projektnih prijava za standardne projekte u okviru prioriteta 1 i 3 (specifični cilj 6.2), sa svim izmjenama;
10. Priručnika za korisnike za standardne projekte za IP SI-HR (dalje u tekstu: Priručnik za korisnike), sa svim izmjenama;
11. zadnje valjane verzije obrasca za prijavu uključujući sve odobrene izmjene, kako je pohranjeno u zajedničkom elektroničkom sustavu za praćenje (dalje u tekstu: **Jems**);
12. odluke Odbora za praćenje o odobrenju projekta.
13. Programom mogu biti utvrđena specifična programska pravila u Priručniku za korisnike uz poštivanje okvira koji su zadali Europska unija (dalje u tekstu: **EU**) i nacionalna pravila. U slučaju da određena tema nije regulirana nijednim od gore navedenih dokumenata, primjenjuju se nacionalna pravila.

**Članak 2  
Dodjela potpore**

1. Odbor za praćenje odobrio je projekt čiji je akronim [XX] dana [datum]. Odluka Odbora za praćenje temelji se na kriterijima koji su utvrđeni u Priručniku za korisnike i koje je odobrio Odbor za praćenje. Ako je Odbor za praćenje postavio određene uvjete, njihovo je ispunjavanje obavezno.
2. Na temelju odluke Odbora za praćenje upravljačko tijelo dodjeljuje vodećem partneru projekta potporu u maksimalnom iznosu od [iznos] EUR iz sredstava EFRR-a.
3. Odobreni proračun i doprinos EFRR-a (EUR):

|  |  |
| --- | --- |
| odobreni doprinos EFRR-a | EUR |
| nacionalni javni doprinos | EUR |
| nacionalni privatni doprinos | EUR |
| **UKUPNO FINANCIRANJE** | EUR |

1. Financijska sredstva projekta zbroj su ukupnog iznosa sufinanciranja svih partnera iz sudjelujućih država članica i ukupnog iznosa dodijeljenog iz sredstava programa IP SI-HR. Svi se doprinosi smatraju najvišim okvirnim iznosima.
2. Isplata potpore EFRR-a izvršava se u skladu sa stopom potpore EFRR-a za projektnog partnera, kako je odobreno u obrascu za prijavu.
3. Vodeći partner potvrđuje da tijekom provedbe projekt može postati relevantan u pogledu državne potpore te je dužan odmah o tome obavijestiti upravljačko tijelo/zajedničko tajništvo u pisanom obliku. Vodeći partner prihvaća da okvirni iznos sufinanciranja iz EFRR-a može biti smanjen na temelju izmijenjenog mišljenja o državnim potporama za projekte. U slučaju potvrđene državne potpore, vodeći partner i/ili njegovi projektni partneri nadoknadit će razliku između iznosa sufinanciranog iz EFRR-a i planirane vrijednosti projekta vlastitim sredstvima vodećeg partnera i/ili projektnog partnera.
4. Manja potrošnja u odnosu na planirana sredstva:
5. Općenito, manja potrošnja sredstava dovodi do proporcionalnog smanjenja sredstava IP-a SI-HR. Konačan iznos sredstava EFRR-a isplaćuje se isključivo na temelju prijavljenih ukupnih prihvatljivih troškova.
6. Znatno manja potrošnja projektnih sredstava dovest će do smanjenja proračuna projekta i odgovarajućeg smanjenja sufinanciranja iz EFRR-a.
7. Procjena potrošnje projektnih sredstava temeljit će se na izvješću o projektu od drugog razdoblja izvještavanja nadalje. Dopušteni postotak nepotrošenih sredstava u okviru projekta iznosi do 15 % proračuna projekta predviđenog za prethodna razdoblja. Iznos nepotrošenih sredstava koji premašuje utvrđena ograničenja prihvatljiv je samo ako su pojedinačni troškovi odgođeni zbog razloga koji su izvan kontrole partnera.
8. Ako je iznos nepotrošenih sredstava projekta veći od dopuštenog iznosa, proračun projekta i sredstva iz EFRR-a mogu biti umanjeni za iznos koji premašuje utvrđeno ograničenje.

1. Isplata potpore podliježe uvjetu da se sve provjere upravljanja programom moraju provesti na odgovarajući način.
2. Ako Europska komisija (dalje u tekstu: **EK**) iz bilo kojeg razloga IP-u SI-HR ne stavi sredstva na raspolaganje, upravljačko tijelo ima pravo zadržati isplate koliko je god potrebno odnosno, u krajnjem slučaju, raskinuti ovaj Ugovor.
3. Ako vodeći partner ne ispuni uvjete za sufinanciranje kao je utvrđeno ovim Ugovorom na temelju odobrenog obrasca za prijavu upravljačko tijelo ima pravo raskinuti ovaj Ugovor ili proporcionalno smanjiti iznos potpore. Vodeći partner može pokrenuti žalbeni postupak protiv navedenih mjera upravljačkog tijela. Ako vodeći partner iskoristi mogućnost pokretanja žalbenog postupka, a uključene strane ne postignu uzajamni dogovor u prihvatljivom vremenskom razdoblju nakon što su razmijenile informacije o navedenom pitanju, isključena je svaka mogućnost potraživanja vodećeg partnera prema upravljačkom tijelu.

**Članak 3.**

**Predmet upotrebe, prihvatljivost troškova i izmjene projekta**

1. Potpora se dodjeljuje isključivo za provedbu projekta kako je opisano u zadnjoj valjanoj verziji obrasca za prijavu.
2. Vodeći partner provodi projekt uz odgovarajuću pozornost, učinkovitost, transparentnost i pažnju, u skladu s najboljom praksom u relevantnom području te u skladu s ovim Ugovorom. U tu svrhu, vodeći partner upotrebljava sve financijske, ljudske i materijalne resurse potrebne za cjelokupnu provedbu projekta kako je navedeno u obrascu za prijavu.
3. Za sufinanciranje iz programa troškovi projekta moraju biti u skladu s metodama za određivanje troškova projekta (stvarni troškovi ili pojednostavljene mogućnosti obračuna troškova) za svaku kategoriju troškova kako je definirano u Priručniku za korisnike i najnovijoj valjanoj verziji obrasca za prijavu.
4. Troškovi prihvatljivi za sufinanciranje na temelju članka 2. ovog Ugovora isključivo se sastoje od prihvatljivih troškova kako je definirano u strukturi proračuna zadnje valjane verzije obrasca za prijavu. Prihvatljivost troškova ovisi o usklađenosti troškova s odredbama članka 1. ovog Ugovora. Izvješća partnera mora potvrditi nacionalni kontrolor, a zatim ih kao dio izvješća o projektu vodeći partner šalje zajedničkom tajništvu (u skladu s postupkom navedenim u Priručniku za korisnike.
5. U skladu s člankom 63. stavak 9. CPR uredbe, vodeći partner je dužan osigurati da troškovi uključeni u zahtjeve za nadoknadu sredstava ne prime potporu iz istog ili bilo kojeg drugog EU programa, EU fonda ili EU instrumenta.
6. Troškovi provedbe projekta prihvatljivi su ako su nastali i ako su plaćeni od datuma početka do datuma završetka projekta kao što je definirano u ovom Ugovoru. Nadalje, prihvatljivim troškovima smatraju se i troškovi pripreme i troškovi koji su nastali u zadnjem razdoblju izvještavanja i koji su plaćeni u roku od 30 dana od datuma završetka projekta.
7. Tijekom provedbe projekta vodeći partner ima pravo zatražiti izmjene proračuna ili sadržaja. U pravilu se tijekom trajanja projekta veće izmjene mogu izvršiti najviše dva puta. Za izmjene je zajedničkom tajništvu obavezno poslati službeni zahtjev za izmjenu u skladu s postupkom koji je opisan u Priručniku za korisnike. Izmjene projekta odobrava upravljačko tijelo/zajedničko tajništvo ili Odbor za praćenje. Navedeno može zahtijevati i izmjenu Ugovora. Vodeći partner je dužan u zahtjevu za izmjenu koji podnosi zajedničkom tajništvu jasno navesti vrstu izmjene i argumente za svaku izmjenu, bilo da je ona povezana s proračunom/financiranjem ili sadržajem.

**Članak 4.**

**Zahtjev za nadoknadu sredstava**

1. Vodeći partner može zatražiti nadoknadu sredstava samo ako dostavi dokaz o napretku projekta kako je opisano u zadnjoj valjanoj verziji obrasca za prijavu. Sva se izvješća ispunjavaju u sustavu Jems u kojemu se izvršavaju i sve provjere. Upute za pripremu zahtjeva su navedene u obrascima za izvještavanje i u Priručniku za korisnike. Vodeći partner osigurava da je stopa sufinanciranja svakog projektnog partnera uzeta u obzir tijekom postupka izvještavanja, čime se omogućuje pravilna raspodjela EFRR-ovih sredstava svakom projektnom partneru.
2. Izvješća partnera trebaju se podnijeti na provjeru u roku od 30 kalendarskih dana nakon završetka razdoblja izvještavanja putem sustava Jems osim za završno razdoblje izvještavanja, kada ih je potrebno podnijeti u roku od 60 kalendarskih dana.
3. Izvješća o projektu šalju se zajedničkom tajništvu u roku od 5 mjeseci nakon završetka razdoblja izvještavanja osim za završno razdoblje izvještavanja. Završno izvješće o projektu šalje se zajedničkom tajništvu u roku od 6 mjeseci nakon završetka završnog razdoblja izvještavanja. Ako je rok za slanje prekoračen za više od 6 mjeseci, upravljačko tijelo može odlučiti ne odobriti troškove koji se odnose na navedeno razdoblje izvještavanja.
4. Ako zajedničko tajništvo ima pitanja o izvješćima, vodećem će partneru biti određeno vremensko razdoblje tijekom kojega je dužan odgovoriti na ta pitanja. Ako zajedničko tajništvo do zadanog roka ne primi nikakve ili primi nedovoljne podatke, pristupit će obradi podataka kojima raspolaže. U takvim se slučajevima neki od troškova mogu smatrati neprihvatljivima.
5. Upravljačko tijelo zadržava pravo da, djelomično ili u cijelosti, ne prihvati potvrdu o troškovima, ako se zbog rezultata vlastitih provjera i/ili kontrola odnosno revizija koje je izvršilo neko drugo tijelo utvrdi da je navedena potvrda ili u njoj navedene činjenice netočna odnosno ako osnovne aktivnosti nisu u skladu s pravnim okvirom utvrđenim u članku 1. ovog Ugovora. U tom će slučaju upravljačko tijelo smanjiti zatraženi potvrđeni iznos, zatražiti povrat neopravdano isplaćenih sredstava ili izvršiti prijeboj sredstava pri sljedećem zahtjevu za nadoknadom sredstava koji preda vodeći partner, ako je to moguće. U skladu s člankom 74. stavak 1 (b) CPR uredbe, isplate za projekt moguće je obustaviti djelomično ili u cijelosti u slučajevima sumnje na nepravilnost.
6. Na temelju činjenica da će isplate koje EK izvršava upravljačkom tijelu biti realizirane isključivo u skladu s odgovarajućim proračunskim obvezama, članak 105. CPR uredbe, vodeći partner je dužan zatražiti plaćanje u skladu sa zadnjom valjanom verzijom obrasca za prijavu. Isplate koje se ne zatraže na vrijeme, u cijelosti odnosno koje nisu u skladu s postupkom utvrđenim u Priručniku za korisnike mogu biti izgubljene u slučaju opoziva doznačenih sredstava za IP SI-HR („decommitment principle“). Odluka o tome hoće li se isplate smanjiti zbog procesa povrata doznačenih sredstava provest će se na kraju svake godine trajanja odobrenog projekta. Svako neopravdano kašnjenje vodećeg partnera ili projektnih partnera s izvještavanjem ili postupkom obrazloženja izvješća o projektu može dovesti do smanjenja ili ukidanja isplate potpore. Do smanjenja ili ukidanja isplata može doći i uslijed neispunjavanja uvjeta utvrđenih za pravilan revizijski trag.
7. U slučaju sistemskih pogreški, koje se otkriju unutar revizija, upravljačko tijelo također ima pravo privremeno uskratiti isplate. Obustave isplate ukidaju se čim se povuku opažanja i/ili zadrške odgovarajućih tijela.
8. Nakon što zajedničko tajništvo zaprimi izvješće o projektu i nakon što su uspješno dovršeni provjera sadržaja i financijskih aspekata izvješća o projektu koju izvršava zajedničko tajništvo i provjera koju izvršava upravljačko tijelo, tijelo koje je nadležno za računovodstvenu funkciju (dalje u tekstu: **računovodstveno tijelo**)prenijet će prihvatljivu potporu EFRR-a vodećem partneru bez odlaganja u roku od 80 kalendarskih dana, pod uvjetom da su sredstva dostupna. Sredstva će biti isplaćena isključivo u eurima i prebačena na račun vodećeg partnera koji je vodeći partner naveo u sustavu Jems. U iznimnim je slučajevima moguće sredstva prebaciti izravno projektnim partnerima. Isplatom potpore u skladu s ovim Ugovorom upravljačko tijelo ispunjava svoje obveze koje proizlaze iz postojećeg Ugovora.
9. Upravljačko tijelo ima pravo uskratiti sve isplate EFRR-a sve do razjašnjenja svih nejasnih pitanja koja se odnose na provedbu, upravljanje i izvještavanje te također ima pravo odbiti sve neprihvatljive troškove koje se utvrdi tijekom postupka provjere te kao rezultat toga proporcionalno smanjiti sufinanciranje projekta iz sredstava EFRR-a.
10. Vodeći partner će osigurati da svaki projektni partner, uključujući njega, osigura najmanje 20 % vlastitog doprinosa i/ili drugih izvora kako je navedeno u obrascu za prijavu.

**Članak 5.**

**Obveze i odgovornosti vodećeg partnera**

1. Vodeći partner snosi isključivu financijsku i pravnu odgovornost za dovršenje projekta.
2. Vodeći partner jamči provedbu projekta i upravljanje projektom u skladu s pravnim okvirom utvrđenim člankom 1. ovog Ugovora.
3. Vodeći partner jamči da ima pravo zastupati projektne partnere koji sudjeluju u projektu te snosi isključivu odgovornost za dostavljanje i primanje svih informacija relevantnih za upravljanje projektom između vodećeg partnera i projektnih partnera. Nadalje, vodeći partner jamči da je s projektnim partnerima utvrdio raspodjelu odgovornosti u ugovoru o partnerstvu. Upravljačko tijelo nije strana u ugovoru o partnerstvu ili u sporovima koji mogu nastati između ugovornih strana navedenog ugovora ili u odnosu s trećim stranama.
4. Vodeći partner je izravno odgovoran za prosljeđivanje svih relevantnih informacija i smjernica koje primi od upravljačkog tijela i zajedničkog tajništva projektnim partnerima.
5. Vodeći partner jamči da su pravodobno pribavljene sve obvezne dozvole koje za provedbu projekta zahtijeva zakonodavstvo EU-a ili nacionalno zakonodavstvo te da su ispunjeni svi preduvjeti koje je odredilo upravljačko tijelo.
6. Vodeći partner jamči da je cjelokupno partnerstvo ispunilo sve zahtjeve koje propisuje važeći pravni okvir utvrđen člankom 1. ovog Ugovora.
7. Vodeći partner odgovoran je upravljačkom tijelu:
8. osigurati da je provedba projekta u skladu s planom rada, vremenskim planom i odobrenim proračunom kako je navedeno u zadnjoj valjanoj verziji obrasca za prijavu;
9. osigurati da svi njegovi projektni partneri imaju pravni status koji je u skladu s definicijom u Priručniku za korisnike i koji je na snazi na datum potpisivanja ovog Ugovora;
10. osigurati da su svi troškovi, koji su prijavljeni u izvješću o projektu, potvrđeni u skladu s postupcima navedenim u Priručniku za korisnike;
11. osigurati postojanje dogovora sa svim projektnim partnerima kako bi se ispunile obveze iz ovog Ugovora poštujući pravne zahtjeve utvrđene člankom 1. ovog Ugovora;
12. osigurati da se pravila o državnoj potpori / potporama male vrijednosti (de minimis) primjenjuju kako je navedeno u Priručniku za korisnike te da svaka organizacija koja prima potporu iz sredstava EFRR-a i nacionalnu potporu iz javnih sredstava u okviru IP-a SI-HR 2021. – 2027. postupa u skladu s pravilima o državnoj potpori / potporama male vrijednosti (u suprotnom upravljačko tijelo ima pravo tražiti povrat neopravdano isplaćenih sredstva EFRR-a);
13. osigurati da su odgovarajući resursi i vrijeme rezervirani za aktivnosti povezane sa zatvaranjem projekta prije stvarnog datuma završetka projekta koji je naveden u zadnjoj valjanoj verziji obrasca za prijavu i u ovom Ugovor.
14. Ako upravljačko tijelo zahtijeva povrat sredstava potpore u skladu s ovim Ugovorom, vodeći partner je odgovoran upravljačkom tijelu za cijeli iznos potpore. Vodeći partner je odgovoran za povrat svih neprihvatljivih iznosa računovodstvenom tijelu. Povrat sredstava izvršava se u roku od 90 kalendarskih dana od datuma primitka službene obavijesti računovodstvenog tijela kojom se zahtijeva povrat na temelju informacija zaprimljenih od upravljačkog tijela.
15. Upravljačko tijelo ne može ni pod kojim okolnostima ni iz bilo kojeg razloga biti odgovoran za štete ili ozljede koje pretrpi osoblje ili imovina vodećeg partnera ili projektnih partnera tijekom provedbe projekta. Stoga upravljačko tijelo ne može prihvatiti nikakve zahtjeve za nadoknadu štete ili povećanje isplate u vezi s navedenom štetom ili ozljedom.
16. Vodeći partner preuzima odgovornost prema trećim stranama, uključujući odgovornost za štetu ili ozljedu bilo koje vrste koju pretrpe treće strane tijekom provedbe projekta. Vodeći partner oslobađa upravljačko tijelo svih odgovornosti povezanih sa zahtjevima ili postupcima pokrenutim kao rezultat nepoštovanja pravila od strane vodećeg partnera ili propisa koji su posljedica kršenja prava treće strane.
17. Uz već prethodno navedene obveze vodeći partner se obvezuje:
18. da će osigurati otvaranje zasebnog računovodstvenog koda za projekt u računovodstvenim sustavima vodećeg partnera te da će osigurati da se svaka primljena potpora može jasno identificirati i, prema potrebi vratiti u slučaju nepravilnosti;
19. da će prema potrebi uskladiti ugovor o partnerstvu sa svim partnerima odmah nakon potpisivanja ovog Ugovora te da će obavijestiti zajedničko tajništvo o svim predviđenim izmjenama ugovora o partnerstvu;
20. da će u okviru partnerstva osigurati da svaki projektni partner plati svoje troškove i to iz vlastitog mjesta troška;
21. da će odmah obavijestiti upravljačko tijelo ako se za projektne troškove, u cijelosti ili djelomično, primi dodatna sredstva EU-a / javna sredstva (osim sredstava navedenih u zadnjoj valjanoj verziji obrasca za prijavu) tijekom cjelokupnog trajanja projekta;
22. da će bez odlaganja dostaviti upravljačkom tijelu ili zajedničkom tajništvu sve zatražene informacije;
23. da će poduzeti sve potrebne mjere za izbjegavanje sukoba interesa te da će bez odlaganja obavijestiti zajedničko tajništvo u slučaju situacije koja predstavlja sukob interesa ili može dovesti do takvog sukoba. Sukob interesa postoji ako je nepristrano i objektivno izvršavanje funkcija osoba u okviru ovog Ugovora ugroženo zbog razloga povezanih s obitelji, emotivnim životom, političkom ili nacionalnom pripadnosti te ekonomskim interesom ili bilo kojim drugim zajedničkim interesom s nekom drugom osobom.

**Članak 6.**

**Informiranje i komunikacija**

1. U svim mjerama informiranja i komunikacije koje provode korisnici, uključujući konferencije ili seminare, mora biti navedeno da su primljena sredstava iz IP-a SI-HR, u skladu s uvjetima utvrđenim pravnim okvirom iz članka 1. ovog Ugovora. Obvezna je upotreba logotipa programa ili Interreg logotipa projekta u svim javnim materijalima koji se upotrebljavaju za promidžbu ili informiranje o projektnim aktivnostima, bez obzira na to jesu li ti materijali tiskani ili dostupni u elektroničkom obliku.
2. Vodeći partner preuzima potpunu odgovornost za sadržaj svih obavijesti, publikacija ili promidžbenih proizvoda koji izradi vodeći partner, neki od projektnih partnera ili treće strane u ime vodećeg partnera ili projektnih partnera. Ako treća strana zatraži nadoknadu štete (npr. zbog kršenja prava intelektualnog vlasništva), vodeći partner će obeštetiti upravljačko tijelo ako upravljačko tijelo pretrpi bilo kakvu štetu zbog sadržaja promidžbenog i informativnog materijala.
3. Obavijesti ili publikacije u vezi s projektom u bilo kojem obliku i putem bilo kojih sredstava, uključujući digitalna ili mrežna sredstva informiranja, ne odražavaju stajalište programa, a programska tijela nisu odgovorna za korištenje informacijama koje su u njima sadržane.
4. Upravljačko tijelo mora biti ovlašten za izdavanje, u bilo kojem obliku i na bilo kojem mediju, uključujući Internet, projektnih podataka (ili njihovih dijelova) s ciljem ispunjavanja vlastitih obveza izvještavanja, komunikacije i vidljivosti koje proizlaze iz skupa pravila i propisa navedenih u članku 1. ovog Ugovora. Osobni se podaci obrađuju u skladu s GDPR-om.
5. U ime programskih tijela i drugih promotora programa, upravljačko tijelo ima pravo koristiti se ishodima/rezultatima projekta kako bi zajamčio njihov širok doseg i učinio ih dostupnima javnosti. Vodeći partner je suglasan da upravljačko tijelo prosljeđuje ishode drugim programskim tijelima kao i državama članicama koje sudjeluju u programu u svrhu upotrebe tog materijala za prikaz iskorištavanja sredstava sufinanciranja.
6. Potrebno je obavijestiti upravljačko tijelo/zajedničko tajništvo o svakoj komunikacijskoj kampanji, medijskom pojavljivanju i drugom javnom predstavljanju projekta radi eventualnog ažuriranja mrežne stranice ili prezentacija.
7. U duhu suradnje i razmjene, vodeći partner i projektni partneri dužni su osigurati javnu dostupnost svih ishoda i rezultata. Oni moraju biti pristupačni i dostupni širokoj javnosti te moraju biti u upotrebljivom formatu. Upravljačko tijelo/zajedničko tajništvo i druga relevantna programska tijela, tijela EU-a i nacionalna tijela mogu ih upotrebljavati u svrhu informiranja i komunikacije u okviru programa.
8. Vodeći partner ovlašćuje upravljačko tijelo da može upotrebljavati komunikacijski i promidžbeni materijal izrađen u okviru projekta za prikaz iskorištavanja sredstava sufinanciranja. Nadalje, vodeći partner ovlašćuje relevantna programska tijela da prosljeđuju taj materijal drugim programskim tijelima, promotorima programa na nacionalnoj razini kao i institucijama, tijelima ili agencijama EU-a. U tu svrhu, vodeći partner osigurava dodjelu besplatne, neisključive i neopozive licencije za korištenje navedenim materijalima kao i svih postojećih prava povezanih s navedenom licencijom gore spomenutom programu i tijelima Europske unije u skladu s prilogom IX CPR uredbe.
9. U okviru svih aktivnosti i mjera, vodeći partner je dužan obavijestiti javnost o potpori koju primi zajedno sa svojim projektnim partnerima te osigurati da su informacije o projektu (ciljevi, partneri, iznos sredstava i njihov izvor, kratak opis projekta i projektnih aktivnosti) dostupne na internetu (mrežna stranica korisnika, ako postoji) tijekom provedbe projekta. Po završetku projekta navedene informacije moraju uključivati i glavne rezultate i ishode dostupne za distribuciju.
10. U slučaju neusklađenosti s pravilima koja se odnose na informiranje i komunikaciju, mogu se primijeniti financijske korekcije kako je definirano u pravnim zahtjevima utvrđenim člankom 1. ovog Ugovora.

**Članak 7.  
Trajnost rezultata i vlasništvo nad njima**

1. U skladu s člankom 65. CPR uredbe, korisnik je, prema potrebi, dužan vratiti sredstva EFRR-a ako u roku od 5 godina od završne isplate korisniku ili unutar razdoblja utvrđenog u pravilima o državnoj potpori projekt koji uključuje ulaganje u infrastrukturu ili proizvodno ulaganje bude podložan sljedećem:
2. prestanku ili premještanju proizvodne aktivnosti izvan programskog područja za koje je primljena potpora;
3. promjeni vlasništva nad jedinicom infrastrukture čime se trgovačkom društvu ili javnom tijelu daje neopravdana prednost;
4. znatnoj promjeni koja utječe na njezinu prirodu, ciljeve ili provedbene uvjete zbog koje bi se doveli u pitanje njezini prvotni ciljevi.
5. Vodeći partner je dužan unaprijed obavijestiti upravljačko tijelo o svim gore navedenim promjenama kako bi upravljačko tijelo moglo odrediti što se od gore navedenog primjenjuje te iznose koje je potrebno vratiti.
6. Vodeći partner osigurava da su dogovori o vlasništvu, vlasničkim pravima te pravima industrijskog i intelektualnog vlasništva nad ishodima projekata u skladu s ovim člankom.
7. Vodeći partner je dužan obavijestiti upravljačko tijelo o postojanju osjetljivih ili povjerljivih informacija odnosno o svim postojećim pravima intelektualnog vlasništva povezanih s projektom koje je potrebno poštovati.
8. Vodeći partner osigurava da su rezultati projekta zajednički. Posljedično, vodeći partner je odgovoran osigurati da svaki projektni partner jamči svim drugim projektnim partnerima neisključivo pravo korištenja proizvedenim radovima. Nadalje, vodeći partner osigurava da će se pri dodjeli tih prava projektnom partneru, prema potrebi, uzeti u obzir posebna nacionalna pravila i upute relevantne za prava vlasništva nad rezultatima projekta.
9. Vodeći partner osigurava da rezultati projekta, uključujući studije ili analize nastale tijekom provedbe, budu dostupni javnosti kako bi se osigurala široka promidžba projektnih rezultata u skladu s odobrenim obrascem za prijavu i ugovorom o partnerstvu.
10. Ugovorom o partnerstvu vodeći partner osigurava poštovanje načela vlasništva nad kupljenom opremom vodećeg partnera i svakog projektnog partnera nakon završetka projekta te da je preostala vrijednost kupljene opreme, koja je predmet mjera, nakon završetka projekta u skladu s provedenom amortizacijom usklađenoj s važećim nacionalnim zakonodavstvom.

**Članak 8.**

**Nepravilnosti i povrat sredstava**

1. Ako tijekom provedbe projekta programsko tijelo, nacionalno tijelo ili bilo koje relevantno tijelo EU-a utvrdi bilo kakve nepravilnosti, upravljačko tijelo/zajedničko tajništvo ima pravo zatražiti od vodećeg partnera povrat iznosa doprinosa EFRR-a u cijelosti ili djelomično na temelju izvješća o nepravilnosti poslanog upravljačkom tijelu/zajedničkom tajništvu.
2. Stoga je u skladu s člankom 26. stavak 1(a) Interreg uredbe, vodeći partner uvijek odgovoran za povrat sredstava EFRR-a koja su neopravdano isplaćena za projekt.
3. Ako upravljačko tijelo/zajedničko tajništvo pošalje zahtjev za povrat iznosa neopravdano isplaćenih sredstava EFRR-a, vodeći partner je dužan osigurati povrat od dotičnih projektnih partnera i izvršiti povrat iznosa koji navede upravljačko tijelo/zajedničko tajništvo u roku od 90 dana od dana slanja zahtjeva za povrat. Rok za povrat bit će izričito naveden u zahtjevu za povrat.
4. Ako vodeći partner ne može povratiti sredstava EFRR-a neopravdano isplaćena projektnom partneru na temelju ugovora o partnerstvu koji postoji između vodećeg partnera i projektnih partnera, vodeći partner je dužan u pisanom obliku obavijestiti upravljačko tijelo/zajedničko tajništvo ne dovodeći u pitanje svoju obvezu iz točke 2 ovog članka.
5. Na temelju ovog Ugovora, upravljačko tijelo/zajedničko tajništvo ima pravo naložiti plaćanje kamate na zakašnjela plaćanja za iznose koje vodeći partner vrati sa zakašnjenjem. U slučaju bilo kakvog kašnjenja s povratom, iznos koji mora biti vraćen podliježe kamatama na zakašnjela plaćanja, počevši od kalendarskog dana koji slijedi nakon datuma dospijeća i završava na stvarni datum povrata sredstava. U skladu s člankom 88. stavak 2 CPR uredbe, stopa kamata na zakašnjela plaćanja iznosi jedan i pol postotni bod iznad stope koju primjenjuje Europska središnja banka u svojim glavnim projektima refinanciranja na datum dospijeća.
6. Upravljačko tijelo/zajedničko tajništvo ima pravo povratiti iznose navedene u zahtjevu za povrat na način da ih oduzme iz zahtjeva za nadoknadu sredstava koju podnosi vodeći partner. U slučaju nadoknade, upravljačko tijelo/zajedničko tajništvo obavještava vodećeg partnera o iznosu koji je oduzet iz određenog zahtjeva za nadoknadu sredstava.
7. Vodeći partner je dužan obavijestiti upravljačko tijelo/zajedničko tajništvo ako je u tijeku istraga o nepravilnosti u projektu nakon datum njegova završetka. Ako odluka o nepravilnosti nije dostupna u trenutku podnošenja završnog izvješća o projektu, upravljačko tijelo/zajedničko tajništvo ima pravo obustaviti financijsko zaključenje projekta do rješavanja problema odnosno najkasnije do zaključenja programa.
8. Troškovi za koje se kao rezultat postupka istrage nepravilnosti utvrdi da su prihvatljivi mogu se zatražiti isključivo prije nego što upravljačko tijelo/zajedničko tajništvo odobri završnu isplatu za projekt.

**Članak 9.**

**Pravo na raskid ugovora**

1. Uz pravo na raskid ugovora iz članka 2. ovog Ugovora, upravljačko tijelo ima pravo, ovisno o slučaju, u potpunosti ili djelomično raskinuti ovaj Ugovor preporučenim pismom te, prema potrebi, zatražiti ukupan ili djelomičan povrat sredstava:
2. ako su informacije koje su projektni partneri bili dužni pružiti tijekom postupka ocjenjivanja i odabira, faze pregovaranja ili provedbe projekta bile lažne, nepotpune odnosno krivotvorene ili
3. ako vodeći partner i njegovi projektni partneri prime dodatna sredstva od EU-a za sve projektne troškove, ili dio tih troškova, prijavljene na temelju programa tijekom razdoblja provedbe projekta ili
4. ako projekt nije i ne može biti proveden odnosno ako projekt nije i ne može biti pravodobno proveden ili
5. ako je došlo do izmjene u projektu, npr. u vezi s prirodom, opsegom, vlasništvom, troškovima, vremenskim rasporedom, partnerstvom ili dovršetkom projekta, koja je ugrozila ostvarivanje rezultata planiranih u zadnjoj valjanoj verziji obrasca za prijavu ili
6. ako projektom nisu ostvareni ciljevi, rezultati i ishodi planirani u zadnjoj valjanoj verziji obrasca za prijavu, osim ako to nije propisno obrazloženo ili
7. ako prekid sudjelovanja projektnog partnera ili promjena u statusu projektnog partnera značajno utječe na provedbu projekta odnosno dovodi u pitanje odluku o sufinanciranju ili
8. ako vodeći partner nije predao obvezna izvješća ili dokaze odnosno nije dostavio potrebne informacije, pod uvjetom da je vodeći partner primio pisanu opomenu, u kojoj je naveden odgovarajući rok i u kojoj su izričito navedene zakonske posljedice u slučaju neispunjavanja zahtjeva, te ako vodeći partner nije ispoštovao navedeni rok ili
9. ako vodeći partner nije odmah prijavio događaje koji odgađaju ili sprječavaju provedbu financiranog projekta odnosno druge okolnosti koje su dovele do izmjene projekta ili
10. ako se izvještavanje o projektu ne provodi u skladu s utvrđenim rasporedom čime se onemogućuje da se provjeri provodi li se projekt u skladu s planom te hoće li projekt ostvariti postavljene ciljeve, rezultate ili ishode ili
11. ako vodeći partner ometa ili sprječava kontrole i revizije ili
12. ako ishodi projekta koji imaju svojstva ulaganja u infrastrukturu ili proizvodnih ulaganja nisu ostali u vlasništvu dotičnog vodećeg partnera i/ili projektnih partnera tijekom određenog vremenskog okvira i pod uvjetima utvrđenim u članku 65. CPR uredbe ili
13. ako vodeći partner ne ispunjava u potpunosti svoje obveze vodećeg partnera, uključujući komunikaciju s upravljačkim tijelom i zajedničkim tajništvom ili
14. ako je dodijeljena potpora potpuno ili djelomično upotrijebljena u svrhe različite od dogovorenih ili
15. ako je pokrenut stečajni postupak nad sredstvima vodećeg partnera ili je stečajni postupak odbačen zbog nedostatka sredstava za povrat troškova, pod uvjetom da to sprječava ili ugrožava postizanje programskih ciljeva odnosno ako vodeći partner prestane poslovati ili
16. ako su partneri ili druge povezane osobe počinile prijevaru ili su uključene u nezakonite aktivnosti koje su štetne za financijske interese EU-a ili
17. ako na temelju odredbi članka 12. ovog Ugovora vodeći partner u cijelosti ili djelomično proda, iznajmi ili da u zakup projekt trećoj strani ili
18. ako postane nemoguće utvrditi je li završno izvješće točno te time i potvrditi prihvatljivost projekta ili
19. vodeći partner nije ispunio druge uvjete ili zahtjeve za pomoć propisane ovim Ugovorom.
20. Ako upravljačko tijelo iskoristi svoje pravo na raskid Ugovora i odluči se prekinuti isplatu sredstava, vodeći partner je dužan vratiti sredstva računovodstvenom tijelu. Sredstva je potrebno vratiti u roku od 90 kalendarski dana od datuma dopisa kojim računovodstveno tijelo potvrđuje zahtjev za povrat na temelju informacija primljenih od upravljačkog tijela. Rok će biti izričito naveden u nalogu za povrat.
21. Vodeći partner u cijelosti snosi troškove bankovnih naknada koje se pojave pri povratu dugovanih iznosa upravljačkom tijelu.
22. Ako upravljačko tijelo iskoristi svoje pravo na raskid, vodeći partner nema pravo na prijeboj, osim ako je njegov zahtjev neosporan ili priznat deklaratornom presudom.
23. Ako se neka od okolnosti navedenih u ovom članku pojavi prije nego što se vodećem partneru isplati cjelokupan iznos potpore, isplate se mogu prekinuti i ne postoji mogućnost potraživanja isplate preostalog iznosa.
24. Gore navedene odredbe ne utječu na daljnja pravna potraživanja.

**Članak 10.**

**Arhiviranje projektne dokumentacije**

Vodeći partner je u svakom trenutku dužan, za potrebe revizije, čuvati sve službene datoteke, dokumente i podatke o projektu u izvornom obliku na siguran i organiziran način tijekom razdoblja od 5 godina počevši od 31. prosinca godine u kojoj je vodećem partneru ili projektnom partneru izvršena posljednja isplata iz programa. Duža zakonska razdoblja čuvanja propisana nacionalnim zakonom i propisima o državnim potporama ostaju nepromijenjena. Vodeći partner je dužan čuvati račune i knjigovodstveno ih voditi na način koji omogućuje njihovo jasno praćenje za potrebe nacionalne kontrole i revizije te je obvezan voditi evidenciju o računima i popis tijela koja čuvaju dokumentaciju o revizorskom tragu u skladu s člankom 82. i prilogom XIII CPR uredbe kako je navedeno u Priručniku za korisnike. Održavana i ažurirana evidencija ili popisi dostupni su upravljačkom tijelu ili zajedničkom tajništvu.

**Članak 11.**

**Kontrole, revizije i evaluacije**

1. Nacionalni kontrolor mora potvrditi sve troškove svakog izvješća o projektu koje vodeći partner podnese zajedničkom tajništvu u skladu s uvjetima utvrđenim pravnim okvirom u članku 1. ovog Ugovora.
2. Tijelo za reviziju IP-a SI-HR 2021. – 2027., odgovorna tijela za reviziju EU-a i, unutar svoje odgovornosti, tijela za reviziju sudjelujućih država članica EU-a kako su zastupljene u Grupi revizora ili druga nacionalna javna tijela za reviziju imaju pravo provesti reviziju radi utvrđivanja koristi li se vodeći partner ili projektni partneri sredstvima na pravilan način odnosno dogovoriti da takvu reviziju provedu ovlaštene osobe.
3. Vodeći partner će osigurati da svaki projektni partner, pa i sam vodeći partner, pripremi sve dokumente potrebne za provedbu gore navedenih kontrola i revizija, pruži potrebne informacije i omogući pristup svojim prostorima.
4. Vodeći partner će osigurati da svaki projektni partner, pa i sam vodeći partner, svim ovlaštenim evaluatorima pruži sve potrebne informacije i osigura pristup dokumentima u svrhu provedbe evaluacije programa ili projekta.
5. Upravljačko tijelo ima pravo zadržati sve isplate vodećem partneru dok sve potrebne informacije i dokumentacija nisu dostavljene.
6. Upravljačko tijelo ima pravo obustaviti isplate ako projekt postane predmet kontrola ili revizija upravljačkog tijela/zajedničkog tajništva odnosno relevantnih tijela EU-a sve dok navedene kontrole ili revizije ne budu dovršene. Ako tijelo za reviziju objavi izjave o nacionalnim kontrolnim sustavima i identificira teže probleme sustavne prirode, upravljačko tijelo ima pravo obustaviti isplate vodećem partneru dok se ti problemi ne riješe.
7. U slučaju raskida ovog Ugovora, prava i obveze propisane ovim člankom ostaju na snazi.

**Članak 12.**

**Prijenos, pravna sljedenost**

1. Upravljačko tijelo u svakom trenutku ima pravo prenijeti svoja prava i dužnosti na temelju ovog Ugovora. U slučaju prijenosa, upravljačko tijelo će bez odgađanja o tome obavijestiti vodećeg partnera.
2. U iznimnim slučajevima i čvrsto utemeljenim okolnostima vodećem partneru je dopušteno prenijeti svoja prava i obveze na temelju ovog Ugovora isključivo nakon prethodnog pisanog pristanka upravljačkog tijela i Odbora za praćenje.
3. U slučaju pravne sljednosti, vodeći partner osigurava da svaki projektni partner pa i sam vodeći partner npr. ako vodeći partner ili projektni partner promijeni svoj pravni oblik, bude dužan prenijeti sve obveze na temelju ovog Ugovora pravnom sljedniku. Vodeći partner je dužan unaprijed obavijestiti upravljačko tijelo o svim promjenama u pisanom obliku.

**Članak 13.**

**Obveza očuvanja integriteta**

1. Vodeći partner jamči i obvezuje se da niti jedna osoba, uključena u pripremu ili provedbu projekta, prema njegovu znanju nije počinila neku od sljedećih radnji i da niti jedna osoba koja djeluje uz njegov pristanak ili prethodno znanje nije/niti će počiniti neku od tih radnji, odnosno:

a) nuđenje, davanje, primanje ili traženje bilo kakve nedopuštene koristi kojom bi se utjecalo na radnje osobe koja obnaša javnu službu ili funkciju odnosno direktora ili zaposlenika javnog tijela ili javnog poduzeća odnosno direktora ili dužnosnika javne međunarodne organizacije, u vezi s bilo kakvim postupkom nabave ili izvršenjem ugovora u vezi s projektom ili

1. radnje kojim se na neprimjeren način utječe ili se nastoji na neprimjeren način utjecati na proces nabave ili provedbe projekata na štetu vodećeg partnera, uključujući prešutni dogovor između ponuditelja.
2. Vodeći partner se obvezuje da će obavijestiti upravljačko tijelo ako sazna za bilo kakvu činjenicu ili informaciju koja upućuje na mogućnost počinjenja bilo kojeg od navedenih djela.

**Članak 14**

**Upravljanje podacima i zaštita podataka**

1. Vodeći partner/projektni partner, upravljačko tijelo/zajedničko tajništvo ili druga programska tijela obrađuju sve osobne podatke na temelju ovog Ugovora u skladu s odredbama GDPR-a.

2. U skladu s člankom 4. CPR uredbe, upravljačkom tijelu, drugim programskim tijelima i EK-u mora biti dopuštena obrada osobnih podataka, kada je to potrebno u svrhu izvršavanja obveza na temelju skupa pravila i propisa navedenih u članku 1. ovog Ugovora, posebice u svrhu praćenja, izvještavanja, komunikacije, objavljivanja, evaluacije, upravljanja financijama, potvrda i revizija te, prema potrebi, u svrhu utvrđivanja prihvatljivosti sudionika.

1. Upravljačko tijelo ima pravo prenijeti podatke o projektu i/ili osobne podatke relevantnim programskim tijelima i nacionalnim tijelima u iste svrhe koje su navedene u stavku 2. ovog članka.

**Članak 15.**

**Viša sila**

1. Viša sila znači svaki nepredvidiv i izvanredan događaj koji utječe na ispunjenje obveza iz ovog Ugovora, a koji je izvan kontrole upravljačkog tijela/zajedničkog tajništva, vodećeg partnera i projektnih partnera te koji se ne može prevladati unatoč njihovim razumnim nastojanjima. Svako neispunjavanje obveza glede proizvoda ili usluge odnosno kašnjenje u stavljanju proizvoda i usluga na raspolaganje u svrhu izvršenja ovog Ugovora i utjecaj na izvedbu projekta, uključujući, primjerice, nepravilnosti u funkcioniranju odnosno izvedbi proizvoda ili usluga, radne sporove, štrajkove ili financijske poteškoće ne predstavlja višu silu.
2. Ako vodećeg partnera ili projektne partneri pogodi događaj više sile koji bi mogao utjecati na ispunjenje njegovih ili njihovih obveza na temelju ovog Ugovora, vodeći partner je dužan o tome bez odlaganja obavijestiti upravljačko tijelo/zajedničko tajništvo, navodeći prirodu, vjerojatno trajanje i predvidive učinke navedenog događaja.
3. Ako projekt pogodi događaj više sile, upravljačko tijelo/zajedničko tajništvo ima pravo obustaviti provedbu dotičnih dijelova projekta i odlučiti o obustavi plaćanja sve dok vodeći partner ne ispuni svoje obveze na temelju ovog Ugovora. U tom će slučaju vodeći partner, prema potrebi, pokrenuti izmjenu projektne dokumentacije. U slučaju prestanka događaja više sile, vodeći partner je dužan o tome bez odlaganja obavijestiti upravljačko tijelo/zajedničko tajništvo.
4. Ako upravljačko tijelo/zajedničko tajništvo pogodi događaj više sile koji bi mogao utjecati na ispunjenje njegovih obveza u okviru ovog Ugovora, upravljačko tijelo/zajedničko tajništvo o tome je dužan bez odlaganja obavijestiti vodećeg partnera, navodeći prirodu, vjerojatno trajanje i predvidive učinke navedenog događaja.
5. Neće se smatrati da upravljačko tijelo/zajedničko tajništvo, vodeći partner ni projektni partneri krše svoje obveze izvršavanja projekta ako su u njegovoj implementaciji spriječeni zbog događaja više sile. Ako vodeći partner ili vodeći partner u ime svojih projektnih partnera ne može ispuniti obveze izvršavanja projekta zbog događaja više sile, povrat je moguć samo za prihvatljive troškove onih aktivnosti koje su zapravo provedene do datuma nastanka događaja koji se definira kao događaj više sile. Bit će poduzete sve potrebne mjere kako bi se šteta svela na najmanju moguću mjeru.

**Članak 16.**

**Završne odredbe**

1. Ovaj Ugovor stupa na snagu danom potpisivanja obiju ugovornih strana i traje tijekom odobrenog vremena trajanja projekta te prestaje vrijediti samo nakon datuma čuvanja radi revizije, kako je propisano člankom 10. ovog Ugovora. Posebne odredbe navedene u članku 1. Ovog ugovora koje se tiču npr. arhiviranja, prava vlasništva, stvaranja prihoda, revizijskog traga, revizijskih i promidžbenih mjera te nepravilnosti vrijede za vodećeg partnera i projektne partnere i nakon datuma isteka Ugovora.
2. Program se koristi sustavom praćenja Jems za izvještavanje, administriranje izmjena projekta te druge postupke u vezi s provedbom projekta. Svaki je korisnik odgovoran za čuvanje svojeg korisničkog imena i lozinke te je odgovoran za sve aktivnosti koje se provode s pomoću njegova korisničkog imena.
3. Korespondencija između upravljačkog tijela i zajedničkog tajništva na temelju ovog Ugovora mora biti u pisanom obliku te dvojezična, na slovenskom i hrvatskom jeziku. Uporaba engleskog jezika dopuštena je samo u iznimnim slučajevima.
4. Osoba za kontakt odgovorna za izvršenje ovog ugovora iz zajedničkog tajništva u ime upravljačkog tijela je ime člana zajedničkog tajništva.
5. Sve informacije u vezi s programom koje se odnose na vodećeg partnera i projektne partnere dostupne su na mrežnoj stranici programa www.si-hr.eu na slovenskom, hrvatskom i engleskom jeziku.
6. Ako je neka odredba ovog Ugovora djelomično ili u cijelosti nedjelotvorna, ugovorne strane zamijenit će nedjelotvornu odredbu djelotvornom koja je što sličnija svrsi nedjelotvorne odredbe. Ugovorne strane taj postupak provode u pisanom obliku. U slučaju nesuglasica koje nisu regulirane ovim Ugovorom, ugovorne su strane suglasne da će pokušati pronaći zajedničko rješenje problema.
7. Izmjene i dopune ovog Ugovora i sva izuzeća od zahtjeva ovog Ugovora, moraju biti u pisanom obliku.
8. Na sve odluke koje donese upravljačko tijelo ili zajedničko tajništvo moguće je uložiti žalbu u skladu s posebnim žalbenim postupcima koje su uspostavili upravljačko tijelo i zajedničko tajništvo kako je opisano u Priručniku za korisnike.
9. Ovaj Ugovor uređuje se zakonima Republike Slovenije. U slučaju spora između ugovornih strana u vezi s njihovim ugovornim odnosom, a koji se ne može riješiti sporazumno, spor će biti upućen nadležnom sudu u Ljubljani, Republika Slovenija.

**Potpisi:**

|  |  |
| --- | --- |
| Mjesto i datum:  ………………………………………………… potpis  **Ime**  **Voditelj upravljačkog tijela**  Ministarstvo za koheziju i regionalni razvoj,  Kotnikova 5, SI – 1000 Ljubljana, Slovenija  Pečat organizacije | Mjesto i datum:  ………………………………………………… potpis  **Ime** Funkcija Naziv organizacije u svojstvu vodećeg partnera  Pečat organizacije (ako je primjenjivo) |